text: [{"text_idx": "#000009", "text": "Sa kagamay sa kita, doble-kayod sila aron makatapas sa mas lapad ug daghang tubuhan aron modaku ang matunol sa pamilya. Pagakibhangan pa kini sa ilang inutang nga gigasto para sa kaugalingon ug ilang pamilya. Sagad, \u20b1300 lamang o mas ubos pa sa matag ektarya ang maangkon nilang limpyong abot. Sa pag-ubos sa presyo sa asukal bunga sa pagbaha sa imported nga asukal, labaw nga mius-us ang suhulan sa mga tapasero. Aron hulipan ang kulang kaayong abot, nagpasuhol pa s laing trabaho si Tatay Torres ug uban pa niyang kabanay."}, {"text_idx": "#000010", "text": "Sagad halos wala nay nahabilin kang Tatay Torres ug pugos niyang ginapaigoan ang kita aron adunay pangpalit sa mga batakang panginahanglan. Bisan asukal, dili na mapalit sa iyang pamilya. \u201cDili na nako maharot ang akong kape. Pait naman gyud,\u201d mulo ni Tatay Torres. \u201cTanan tam-is karon, magmahal lakip ang mga pan.\u201d"}]